**Referat Bestyrelsesmøde nr. 25 den 25. august 2011**

Afbud: Susanne Larsen.

Ny elevrepræsentant. Sophie Fischer, 2.a. Præsentationsrunde

**Ad 1. Godkendelse af dagsordenen**

Dagsordenen blev godkendt.

**Ad 2. Godkendelse og underskrivelse af referat fra bestyrelsesmødet den 7/6 2011**

Referatet blev godkendt og underskrevet.

**AD 3. Nyt siden sidst – Meddelelser / Orientering**

Kirsten Jeppesen (KI) orienterede om, at der i år var 179 studenter. Ved legatuddelingen var der igen en student, der fik Nordeafondens Uddannelsespris, og tre studenter fik internationale legater. 1. august startede 211 nye 1.g elever fordelt på 7 klasser, så det samlede elevtal nu er 635.

Alle de nye elever har været på en vellykket introtur i Melby, og der har været afholdt en vellykket introfest for hele skolen.

Fra skoleårets start er der fastansat 7 lærere og 10 nye års- eller barselsvikarer.

KI orienterede i øvrigt om ny skemastruktur samt besøg af 9 elever og 3 lærere fra vores partnerskole i Jiaxing i Kina.

I den kommende tid vil der blive afholdt kursus på Sankt Helene centeret for alle 1.g-teamkoordinatorer, idrætsdag og skovtur for hele gymnasiet den 1.september, personaletur til München 8.-11.september samt besøg af borgmester Jan Ferdinandsen m.fl. den 5 september.

Henning Høy Carstens (HC) orienterede om den nye Elitetræneruddannelse, hvor gymnasiet samarbejder med de lokale idrætsklubber. Projektet er startet 1.august, og HC orienterede om forløbet indtil nu.

Endvidere orienterede HC om 5-års syn på bygningen samt om møde med Gribskov Kommune vedrørende trafikomlægning.

Andreas Elkjær (AE) orienterede om den nye skolestruktur i Gribskov Kommune. Der sker en reduktion fra 8 folkeskoler til 5. Der sker skolesammenlægninger og nedlæggelse af overbygningen på 3 skoler.

AE nævnte endvidere, at Gribskov Kommune hjemtager ungdomsvejledningen fra august 2012, så kommunen får sit eget UU-center, der placeres i det nye uddannelsescenter ved Kulturhuset og den gamle Helsinge Skole.

Carl-Jørgen Bindslev (CB) orienterede om, at der havde været en overvældende søgning til de videregående uddannelser, og at den endelig finanslov med taxametre afventes med spænding. De mellemlange professionsuddannelser er i gang med akkrediteringer.

**Ad 4. Opfølgning på sidste møde: IT-området**

KI orienterer om processen vedrørende overgangen til det administrative fællesskab IT-Center Fyn. IT-Center Fyn er ved at udarbejde en plan for, hvornår overgangen bliver. I forbindelse med overgangen bliver IT-pedel Peter Juhl Hansen personaleoverdraget til IT-Center Fyn. Den ene datavejleder er trådt tilbage tidligere, og den anden datavejleder bliver efter aftale udfaset i forbindelse med overgangen.

Der er blevet etableret helt nyt, forbedret trådløst netværk på hele skolen.

Lars Arnov (LA) fortalte, at forbindelsen allerede var blevet klart bedre. Der kommer teknikere ud for at finjustere i uge 35.

**Ad 5. Bygningsovertagelse - Gribskov Kultursal**

Keld Jepsen (KJ), KI og HC kommenterede kort det notat, som uvm har udarbejdet. Uvm og Gribskov Kommune har aftalt et møde om notatet d. 5. september på Gribskov Gymnasium.

**Ad 6. Udbud af studieretninger 2012-2015**

Ændringer i udbuddet af studieretninger 2012-2015 i forhold til sidste år blev drøftet.

KI nævnte, at sprogfagene har lidt under reformen. På Gribskov Gymnasium har der i de seneste år været faldende interesse for studieretningen ”Sprog og kommunikation”. Sophie havde ikke bud på, hvorfor eleverne ikke ønsker disse studieretninger, men foreslog at give dem en chance mere. LA nævnte, at vi allerede har foretaget flere ændringer med hensyn til 3.studieretningsfag (samfundsfag er ændret til mediefag og psykologi) for at tiltrække flere elever til disse studieretninger.

AE foreslog, at drøfte problemet med grundskolen. KI vil tage det op på gymnasiets årlige skoleleder og –vejledermøde i december.

KI orienterede endvidere om, at uvm har meldt ud, at der er muligheden for at oprette en ny Geovidenskabelig studieretning.

Bestyrelsen bemyndiger rektor til efter drøftelser i PR at fastsætte det endelige udbud af studieretninger 2012-2015.

**Ad 7. Indsatsområder 2011-2012**

Det blev besluttet, at Indsatsområder 2010-2011 bliver videreført i 2011-2012.

**Ad 8. Økonomi**

HC gav en status over gymnasiets økonomi pr. 31/7 2011.

**Ad 9. Evt.**

Ny revideret adresseliste og Årsplansoversigten blev uddelt.

Stefan nævnte, at en af elevmapperne er forsvundet. Der iværksættes en yderligere eftersøgning. Hvis den ikke dukker op, må der produceres en ny mappe.

AE omtalte 2 arrangementer i Kultursalen. Der er et høring om misbrug den 1.september og et arrangement med lektor Søren Schultz Hansen om unges brug af sociale medier den 27.september.

Referent

HC

Godkendt: